CELEX: 32020R0571
Language: fi
Date: 2020-04-24 00:00:00
Title: Komission täytäntöönpanoasetus (EU) 2020/571, annettu 24 päivänä huhtikuuta 2020, lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa annetun täytäntöönpanoasetuksen (EU) 2019/1198, sellaisena kuin se on muutettuna täytäntöönpanoasetuksella (EU) 2019/2131, muuttamisesta ja kannettujen tullien palauttamisesta

27.4.2020   
               
               
                  FI
               
               
                  Euroopan unionin virallinen lehti
               
               
                  L 132/7
               
            
         KOMISSION TÄYTÄNTÖÖNPANOASETUS (EU) 2020/571,
         annettu 24 päivänä huhtikuuta 2020,
         lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa annetun täytäntöönpanoasetuksen (EU) 2019/1198, sellaisena kuin se on muutettuna täytäntöönpanoasetuksella (EU) 2019/2131, muuttamisesta ja kannettujen tullien palauttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 14 artiklan 1 kohdan,
         sekä katsoo seuraavaa:
         A.   MENETTELY
         
         
                     (1)
                  
                  
                     Neuvoston täytäntöönpanoasetuksella (EU) N:o 412/2013 (2) otettiin käyttöön lopulliset polkumyyntitullit Kiinan kansantasavallasta peräisin olevien keraamisten pöytä- ja keittiöesineiden tuonnissa. Perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen komissio jatkoi toimenpiteiden soveltamista komission täytäntöönpanoasetuksella (EU) 2019/1198 (3), jäljempänä ’voimassa olevat toimenpiteet’. Myöhemmin komissio päätti toimenpiteiden kiertämistä koskevan tutkimuksen jälkeen antamallaan komission täytäntöönpanoasetuksella (EU) 2019/2131 (4) soveltaa useisiin yrityksiin, joihin aiemmin oli sovellettu 17,9 prosentin yksilöllistä polkumyyntitullia, ”kaikkiin muihin yrityksiin” sovellettavaa 36,1 prosentin tullia ja kumota niiden yksilölliset Taric-lisäkoodit.
                  
               
                     (2)
                  
                  
                     Täytäntöönpanoasetuksen (EU) 2019/2131 1 artiklan 2 kohdalla korvataan Taric-lisäkoodi B632, joka oli osoitettu yritykselle Liling Jiaxing Ceramic Industrial Co., Ltd., jäljempänä ’Jiaxing’, Taric-lisäkoodilla B999. Komissio kumosi yksilöllisen Taric-lisäkoodin, koska yrityksellä oli etuyhteys erääseen toiseen yritykseen, jonka Taric-lisäkoodi on B610 ja jonka oli todettu kiertäneen toimenpiteitä (5). Tämän seurauksena Jiaxingin tuottamiin keraamisiin pöytä- ja keittiöesineisiin alettiin soveltaa ”kaikkiin muihin yrityksiin” sovellettavaa 36,1 prosentin tullia täytäntöönpanoasetuksen (EU) 2019/2131 voimaantulosta alkaen. Asetuksen julkaisemisen jälkeen Jiaxing väitti, ettei sille ollut asianmukaisesti ilmoitettu komission aikomuksesta muuttaa sen yksilöllistä tullia ja alkaa soveltaa siihen kaikkiin muihin yrityksiin sovellettavaa tullia. Jiaxing väitti, ettei se tästä syystä ollut pystynyt täysimääräisesti ja tosiasiallisesti käyttämään puolustautumisoikeuttaan. Lisäksi se toimitti näyttöä siitä, ettei se enää ollut etuyhteydessä yritykseen, jonka Taric-lisäkoodi on B610.
                  
               
                     (3)
                  
                  
                     Komissio myönsi, ettei Jiaxingille ollut annettu tilaisuutta käyttää tosiasiallisesti puolustautumisoikeuttaan ja ettei se ollut etuyhteydessä mihinkään toiseen yritykseen, jonka oli todettu kiertäneen toimenpiteitä. Näin ollen tutkimuksen tulos olisi ollut Jiaxingin osalta erilainen, jos sille olisi annettu mahdollisuus käyttää puolustautumisoikeuttaan täysimääräisesti toimenpiteiden kiertämistä koskevan tutkimuksen aikana.
                  
               
                     (4)
                  
                  
                     Siksi on aiheellista muuttaa täytäntöönpanoasetusta (EU) 2019/1198, sellaisena kuin se on muutettuna täytäntöönpanoasetuksella (EU) 2019/2131, ja osoittaa uudelleen Taric-lisäkoodi B632 yritykselle Liling Jiaxing Ceramic Industrial Co., Ltd., jonka tuonnissa olisi pitänyt pitää voimassa 17,9 prosentin tulli.
                  
               B.   TAANNEHTIVA SOVELTAMINEN
         
         
                     (5)
                  
                  
                     Jiaxingilta unioniin tulevassa tuonnissa on sovellettu 36,1 prosentin tullia 13 päivästä joulukuuta 2019, jolloin täytäntöönpanoasetusta (EU) 2019/1198 muuttava täytäntöönpanoasetus (EU) 2019/2131 tuli voimaan. Kuten edellä 3 ja 4 kappaleessa selitetään, kyseisessä tuonnissa olisi sovellettu 17,9 prosentin tullia, jos Jiaxing olisi pystynyt käyttämään oikeuksiaan tosiasiallisesti. Siksi katsotaan aiheelliseksi, että Taric-lisäkoodia B632, jota koskee 17,9 prosentin tulli, sovelletaan yritykseen Liling Jiaxing Ceramic Industrial Co., Ltd taannehtivasti täytäntöönpanoasetuksen (EU) 2019/2131 voimaantulopäivästä alkaen.
                  
               
                     (6)
                  
                  
                     Tästä seuraa, että Jiaxingilta tulleessa tuonnissa täytäntöönpanoasetuksen (EU) 2019/1198, sellaisena kuin se on muutettuna täytäntöönpanoasetuksella (EU) 2019/2131, nojalla maksettujen lopullisten tullien määrästä olisi palautettava tai peruutettava se osa, joka ylittää 17,9 prosentin tullin.
                  
               
                     (7)
                  
                  
                     Tässä asetuksessa säädetyt toimenpiteet ovat asetuksen (EU) 2016/1036 15 artiklan 1 kohdalla perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Täytäntöönpanoasetuksen (EU) 2019/1198, sellaisena kuin se on muutettuna täytäntöönpanoasetuksella (EU) 2019/2131, liitteessä I olevaan yhteistyössä toimineiden otoksen ulkopuolisten kiinalaisten vientiä harjoittavien tuottajien luetteloon palautetaan seuraava yritys:
            
               
                           Yritys
                        
                        
                           Taric-
                           lisäkoodi
                        
                     
                           ”Liling Jiaxing Ceramic Industrial Co., Ltd.
                        
                        
                           B632”
                        
                     
         
         
            2 artikla
            Täytäntöönpanoasetuksen (EU) 2019/1198 nojalla maksetut lopulliset polkumyyntitullit, jotka ylittävät 1 artiklassa vahvistetun lopullisen polkumyyntitullin, on palautettava tai peruutettava.
            Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti Euroopan parlamentin ja neuvoston asetuksen (EU) N:o 952/2013 (6) 121 artiklassa vahvistetussa määräajassa.
            Kun jokin määrä on maksettava takaisin, maksettava korko on Euroopan unionin virallisen lehden C-sarjassa kunkin kuukauden ensimmäisenä kalenteripäivänä julkaistu Euroopan keskuspankin perusrahoitusoperaatioihinsa soveltama korko.
         
         
            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan taannehtivasti 13 päivästä joulukuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä huhtikuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 176, 30.6.2016, s. 21.
         
            (2)  EUVL L 131, 15.5.2013, s. 1.
         
            (3)  EUVL L 189, 15.7.2019, s. 8.
         
            (4)  EUVL L 321, 12.12.2019, s. 139.
         
            (5)  Asetuksen (EU) 2019/2131 johdanto-osan 20 ja 21 kappale.
         
            (6)  EUVL L 269, 10.10.2013, s. 1.